1Yet, chi pacha at wac'al, cha q'uiji ni a cho'ab rumal i utzil chomal chi cu ya i Jesucrísto chawe. 2A tom chic wach i c'utunic in 'anom yin chiquiwach je u q'uial winak. I c'utunic-le, cha ya chiquikul juban chic achiab chi lic cul a c'ux chique chi que tiqui chu c'utic. 3Yet, lic cha ch'ija 'uri ni'pa i c'ax ca tijo pacha jun 'utz laj soldádo re i Jesucrísto. 4Jun soldádo, 'o chukul ca cojon na che wach ca bix che rumal i raj'atzil; n-cumaj taj we co'on che u c'aslemal pacha co'on jun to' winak. 5Xak ni'pa i quiqui paj quib che 'anem, 'o u chac quiqui 'an pacha i usuc' re. We n-quiqui 'an taj, n-ta que 'uri che i sipon. 6Xak jun ajchac, we craj 'o cu ch'ac che u ticon, 'o u chac ca chacun na nabe. 7Cha ch'obo bien wach i xin bij-le; i Kajwal cat u to na 'uri chu tayic u be ronojel. 8Cha c'unsaj cha c'ux i tzij re i 'elbal chi sak chi quin tijin yin chu paxsaxic, chi i Jesucrísto xwalij che i camic, chi xak are i u muk u xiquin can i mam David chi koy'em te u c'unic. 9Rumal u bixquil i tzij-le, quin tijin chu tijic i c'ax, xak in ximtal ru' carena pacha jun aj 'anol mal; xui-ri, i u tzij i Dios n-ximtal taj, xa ipa cupon wi. 10Yin n-ta co'ono ni'pa i c'ax quin tijo, quin ch'ij na, 'anbal 'utz chique ni'pa i je u chom i Dios. Queje ile quin 'ano man xak ique quiqui rik ni chom laj quelbal chi sak chi n-tu q'uisic; quiqui rik na we je 'o che i Jesucrísto. 11'O jun tzij lic katzij; are iri: We oj camnak chic ru' ire, xak ru' ire coj c'asi na; 12We caka ch'ij ni uyej rumal re ire, xak 'o ni ka patan che u 'atbal tzij ire. We caka bij chi n-oj ta re ire, xak ire cu bij na 'uri chi n-oj ta re ire. 13We n-caka 'an taj pacha ka bim che, ire 'ut co'on na pacha i u bim, man ire n-cu tzalij ti u tzij, wach u bim. 14Cha c'unsaj tak ile piqui c'ux i kachalal chila, xak che a pixbaj chuwach i Kajwal chi chiqui mayij ch'o'oj chirij wach usuc' i jutak paj tzij; lic cha pixbaj ile chique. Ni'pa i quiqui ch'ach'a-le, lic n-tu chac, xa mas yojbal-que cu 'an chique i que tawic. 15Xui-ri, yet cha ya awib che a chac man chom cat ril ni Dios; cha 'ana pacha co'on jun 'utz laj ajchac, chi n-ta rumal ca q'uix che u chac, man 'utz u 'anom che. Cha 'ana cwent awib chu c'utic i sak laj tzij; lic pusuc' cha c'utu wi. 16Cha jec'a awib che tak i lapanic chi n-ocsabal ti u 'ij i Dios xak n-tu chac chique i que tawic. Ile xa que u c'am bi i winak mas naj che i Dios. 17I c'utunic queje ile, xa pacha jun ch'ac chi xa ca nimaric, y xa mas cu 'aysaj jun ch'aculaj. Queje qui c'utunic i ma Himenéo ile, xak i ma Filéto. 18Ique n-quiqui ta tu be i sak laj tzij; xa que tijin chu bixquil chi ya kilom chic i ka walijbal, quiqui bij. Xa que tijin chu yojic u cubibal qui c'ux jujun chique i kachalal. 19Xui-ri, i Dios u yom i sak laj tzij chake chi n-ca yojtaj tu wach. Chupam u wuj i Dios queje iri cu bij: "I Kajwal reta'am pachin i je re ire." Queje ile tz'ibtalic; xak cu bij: "Conojel ni'pa i quiqui bij chi je re i Crísto, chiqui canaj can 'uri ni'pa i n-'us taj." 20Iweta'am yix, i rachoch jun beyom, q'uial u wach i lak 'o chupam. 'O jujun lic chomik, lic óro, lic pláta, xak 'o jujun xa che', xa xo'ol. 'O re i chac chom, xak 'o re i chac n-chom taj. 21Jun, we craj ca ya' u chac chom rumal i Kajwal, chu 'ana ch'am che rib, chu jec'a 'uri rib che ronojel ni'pa i n-'us taj; que'el 'uri lic re u chac i Kajwal, lic yij chic chu 'onquil ronojel tak i 'utz. 22Cha jec'a awib chu 'onquil i n-'us taj, ma 'an awe pacha tak quiqui 'an i alabom che i to' qui rayijbal. Cha ya awib chu 'onquil i suc'ulic; cha 'ana pen u cubaxic a c'ux che i Kajwal, c'ax che a na i kachalal; xak chom at 'ol cu' conojel. Cha 'ana pen u 'onquil ronojel ile junam cu' ique chi ch'am qui c'ux quiqui tz'onoj qui to'ic che i Kajwal. 23Ma min awib cu' i to' quiqui chap quib chi tzij puwi tak i n-tu chac xak n-ta que'el wi. Aweta'am chi xa ch'o'oj ca pe chiquixol ni'pa i quiqui 'an queje ile. 24Jun, we aj 'anol u chac i Kajwal, mu tzucuj ch'o'oj 'uri; 'o u chac chi 'utz u c'ux chique conojel, xak 'o u chac chi sic'aj chu c'utic chique i kachalal, xak 'o u chac 'o u nimal u c'ux chique. 25Ru' rutzil u c'ux, che u pixbaj i je kelkel, mokxa i Dios que u to chu jalwachixic qui nojbal, xak chi retamaxic i sak laj tzij. 26Pent que 'el na chupam i trámpa re i itzel, pa je chaptal wi; man wo'or xa je 'o pu'ab chu 'onquil pacha craj ire chique.
2 TIMOTÉO 2